KYK: McEnroe se broer toets positief | Netwerk24
KYK: McEnroe se broer toets positief
01 April 2020 08:31
Patrick McEnroe (links) saam met sy ouer broer, John. Foto: Getty Images
Die 53-jarige jonger broer van die Grand Slam-kampioen John McEnroe sê in 'n video wat hy op Twitter gedeel het dat hy getoets is by 'n mobiele-eenheid in Westchester County, 'n voorstad in New York waar 'n groot uitbraak plaasgevind het.
"Ek het so tien of 11 dae gelede ligte simptome ervaar. My toets was positief. Ek het die resultate vanoggend ontvang," sê McEnroe.
"Dit is die slegte nuus. Die goeie nuus is dat ek piekfyn voel. My simptome het gewyk en ek voel werklik 100%."
McEnroe, wat die video in die kelder van sy huis opgeneem het, sê hy en sy gesin is reeds langer as twee weke in self-afsondering en hy raai ander aan om as 'n veiligheidsmaatreël dieselfde te doen.
"Kom ons troef hierdie ding. Ek is 'n voorbeeld van iemand wat in staat was om dit af te weer en dit gaan absoluut goed met my."
McEnroe het sy enigste ATP-enkelspeltitel in 1995 in Sydney, Australië, verower. Hy het in 1989 'n Grand Slam-dubbelspeltitel saam met sy landgenoot Jim Grabb by die Franse Ope gewen.
McEnroe was kaptein van die VSA se Davisbekerspan in 2007 toe die Amerikaners met 4-1 met Rusland in die eindstryd in Portland, Oregon afgereken het.